
FOTBAL în VIITOR: Inteligența Artificială va înlocui arbitrii! 


De-a lungul timpului fotbalul a suferit tot felul de schimbări, de la regulament, 
până la modul de desfășurare a meciurilor. Chiar și suporterii au fost afectați. 
Toate aceste modificări au avut un singur scop, să menţină permanent actualizat 
„sportul rege”. 


Desprinsă parcă din filmele SF, tehnologia VAR avea să revoluționeze lumea fotbalului. 
Introducerea sa, în 2016, a avut ca scop reducerea erorilor de arbitraj și îmbunătăţirea 
justiției în fotbal, dar pe mulţi i-a revoltat. 


Lumea sportului s-a împărţit atunci în două tabere. În timp ce o parte își puneau toată 
încrederea în aparatura sofisticată de arbitraj, ceilalți susțineau că farmecul fotbalului este 
complet distrus de precizia milimetrică a noii tehnologii. 


Cu toate acestea, toți trebuie să recunoaștem că Inteligența Artificială este net superioară 
omenirii la anumite aspecte din arbitraj, cum ar fi, de exemplu tehnologia liniei de poartă. 
Aceasta a schimbat, în ultimii 8 ani, soarta multor meciuri importante din cele mai de top 
competiții de pe glob. Ne amintim aici de golul lui Lionel Messi împotriva Franţei, din 
finala Campionatului Mondial din 2022, care a fost validat graţie preciziei VAR. 


Adio, arbitrii! 


Dacă până acum părea că tehnologia a invadat deja prea mult partea umană a fotbalului, 
„distracția” abia începe. 


Aldo Comi, șeful furnizorului de analiză fotbalistică Soccerment, afirmă că „viziunea 
computerizată va deveni din ce în ce mai eficientă în următorii ani, iar numărul de camere 
de pe teren va crește”. Tot el continuă: „Poate arbitrul de pe teren va dispărea primul din 
joc, iar arbitru va fi doar un asistent virtual care îi va ghida pentru a lua decizii mai bune. 
Probabil, într-un interval de 20 sau 30 de ani, arbitrul va fi doar un calculator inteligent. 
Nu spun că este pozitiv, doar că este probabil să se întâmple”. 


El prezice că, „având la dispoziție o cantitate imensă de date, vom avea modele antrenate 
de inteligența artificială, care pot lua decizii de arbitraj, pe baza a ceea ce văd pe teren”. 


Cu alte cuvinte, după spusele specialiștilor, ne vom lua la revedere de la arbitri în 
următorii 30 de ani. 


Incredibilul merge mai departe de atât 


Îmbunătăţirea integrării “calculatoarelor” în fotbal nu se va limita doar la arbitraj. Sunt 
prezente, deja, în jocul de fotbal mecanisme care se ocupă de observare și statistică. 
Utilizarea lor a ajutat echipe precum Brighton și Brentford să se afirme surprinzător în 
Premier League, descoperind jucători de calitate pe care i-au vândut ulterior cu profituri 
semnificative. 


Ba, mai mult, conform specialiștilor, avansul tehnologiei ar putea da naștere chiar și unui 
antrenor virtual pentru a-i ajuta pe manageri în selecția echipei și a tacticilor de joc. 


Inteligența Artificială poate deveni o sursă de noi moduri de a gândi jocul în următorii ani, 
spun mulți. Dacă i se oferă suficiente date de calitate, IA va deveni antrenorul secund 
ideal, un asistent virtual hipercalificat, care va înţelege mai bine ce se întâmplă pe teren. 


Prin analizarea datelor de către IA, se va putea prezice din ce în ce mai precis, ce se va 
întâmpla în viitor, înțelegând aici predicții pe termen scurt, precum probabilitățile a ceea 
ce va urma în următoarele 5 sau 10 minute într-un meci de fotbal. 


Va exista tehnologie extrem de avansată, dar nu va înlocui profesioniștii, ci mai degrabă 
va fi un suport de înaltă calitate. Cluburile care vor adopta această tehnologie le vor 
întrece, cu siguranță, pe cele care o evită, mai cred „vizionarii”. 


